Ek voel gevaarlik, sê Early B ná benoeming | News24
LAST UPDATED: 2019-03-26, 08:56
Ek voel gevaarlik, sê Early B ná benoeming
Bloemendal se eie Earl Swartz, oftewel die kletsrymer Early B, is benoem vir ’n Ghoema-prys in die nuwe hiphop-kategorie. Foto: Werner Hills
WANNEER Earl Swartz deur die strate van Port Elizabeth se noordelike woongebiede stap, drentel kinders agterna asof hy die Rottevanger van Hamelin is – maar dit is sy kletsrym-kwinkslae wat hulle lok, eerder as ’n fluit.
Hier word Swartz (28), beter bekend as die bekroonde kletsrymer Early B, soos ’n held verwelkom.
“Gaan jy vir ons rap?” roep die kinders na hom. Hy stem in en oomblikke later hang hulle aan sy lippe terwyl hy teen ’n asemrowende tempo Afrikaanse woorde uitryg.
Dit is dié talent wat hy al nege jaar lank slyp en wat hom pas ’n benoeming vir die Ghoema-pryse se nuwe hiphop-kategorie besorg het.
“Twee van my liedjies is benoem, en dit is geskiedenis wat gemaak word,” vertel ’n uitbundige Swartz oor dié benoeming. “Ek voel gevaarlik!”
Dan vertel hy van die rymkletsgogga wat hom jare gelede gebyt het. “Aan die begin was dit moeilik, want ek wou mos vinnig rym,” vertel Swartz. “Ek was eers in ’n groep van drie ouens, maar oor die jare het elkeen sy eie paadjie gekies. Musiek was steeds vir my ’n passie, so ek het besluit om ’n solo-loopbaan te bou.”
Dié keuse het vrugte afgewerp, met Swartz wat benoem is vir ’n Kanna-prys ná verlede jaar se optrede by die KKNK en sy eerste musiekvideo wat 100 000 keer gekyk is in die eerste maand op YouTube.
Boonop behartig Swartz, wat onafhanklik van ’n platemaatskappy musiek maak, die regie van sy eie musiekvideos.
“Ek het ’n kursus in rolprentvervaardiging voltooi vir dié doel, en ek betrek graag mense van Port Elizabeth in die proses. Baie van die ouens hier dink nie hulle het veel van ’n toekoms nie, maar ek werk hard en gebruik wat ek het om vir hulle te wys: dit maak nie saak waar jy vandaan kom nie.”
Hy is baie trots op sy stad en Bloemendal, waar hy grootgeword het en steeds woon.
“Ek sê altyd in my optredes ek is van die Dal af en ek voel dat ek Bloemendal verteenwoordig in alles wat ek doen. Ons woon werklik in die Vriendelike Stad, en ek is mal oor die Afrikaans wat ons hier gebruik.
“Ek verkies ook om in Afrikaans op te tree, want ek kan myself beter uitdruk en sê wat ek voel. Dit neem 10 sinne in Engels om iets te verwoord wat jy in Afrikaans in een sin kan sê.”
Somerset West 08:33 AM